text: Paris le 27 Janvier 1652.
  L'on a advis de Perpignan que le Maral de la Mothe Haudencourt a jetté un notable secours dans Barcelone, et qu'il se separelees: prépare. d'aller attacquer les Espols dans leurs forts; cependant l'on a descouvert une grande conspiration dans Barcelone contre ce Maral de 200 Cathelans, qui devoient aller au devant de luy pour luy offrir leur service et apres en marchand le devoient poignarder, lesquels ont esté arrestés.
  On a icy nouvelles de Poitiers du 20 qui disent que mr de Beaugy et mr d'Harcourt a eu des grands advantages sur le Prince, qu'ils ont pris les chasteaux de Barbesieux, et celuy de Jonsac, dans lesquels il y avoit 1200 hommes de pied et 400 chevaux, qui ont esté faicts prisonniers de guerre, et que comme ce Prince se retiroit en corps de bataille pour aller du costé de Bourg, ledit Comte avecq toutte l'armée royale a fait une marche de 48 heures pour le suivre, et a attrappé l'arrière-garde, qu'il a chargée, et a defaict 2000 chevaux, desquels il en a pris 1500 pour monter ses cavalliers, et a fait 1400 hommes prisonniers, et par cette action a mis l'armée du Prince en desroutte. Ledit Prince s'est retiré à Bourg, et l'on croit qu'il sera contraint de passer entre les deux mers. Ledit Comte sans perdre le temps est allé par une marche du tout extraordinaire à une place où il y avoit 1200 hommes pour mr le Prince, qu'il a pris. Cette nouvelle est de si grande importance qu'elle estonne tous ceux de son party.
  
  L'on a advis de l'isle Davers (?) qu'elle s'est declarée pour le service du Roy, et contre le Comte d'Oignon.
  Mardy dernier sur les dix heures du soir le traicté d'union fut signé au Palais d'Orleans par S.A.R. et par madame la Duchesse sa femme, pour le duc de Lorraine, son frere, en vertu de la procuration, qu'elle a de luy, par le comte Fiesque pour mr le Prince; ils promettent tous de ne mettre point armes bas, que le Cardal ne soit hors du Royaume et que le duc de Lorraine ne soit remis dans ses Estats; le lendemain un courier fut depesché vers le duc de Longueville, pour luy faire signer aussy.
  Hier le Parlement s'estant assemblé, et apres avoir deliberé sur les lettres du Parlement de Toulouse, de celuy de Rennes, de celuy de Rouen, il y eust arrest rendu, par lequel il fut dit que tous les arrestz donné contre le Cardal seroient executés selon leur forme et teneur, que l'on ne recevroit aucun Duc et Pair ny autres Officiers de la couronne au Parlement, pendant que le Cardal sera en France. Que le fils du Maral de la Meilleraye ne sera pas receu Duc jusques à ce que ledit Maral aura satisfaict à justice suivant l'arrest du Parlement de Rennes. Que treshumbles remonstrances seroient faittes au Roy par escrit et qu'un courrier sera depesché vers mr le premier President pour le prier de demander au Roy la liberté de mr Bitaut.